钦定古今图书集成/明伦汇编/氏族典/第382卷 > 李特
## 钦定古今图书集成/明伦汇编/氏族典/第382卷 > 李特

按《晋书李特载记》，“特字元休，巴西宕渠人。自宕渠迁
汉中。魏武帝克汉中，特祖将五百馀家归之，魏武帝
拜为将军，迁于略阳，北土复号为巴氐。特父慕，为东
羌猎将。特少仕州郡，元康中，关西扰乱，频岁大饥，百
姓流移，特随流人入蜀。永康元年，益州刺史赵𫷷谋
叛，倾仓廪振施流人，以收众心。特党类率多勇壮，𫷷”
厚遇之，以为爪牙，故特等聚众为寇盗。后𫷷杀特弟
庠及其子侄三十馀人，特兄弟怨𫷷，引兵归绵竹，密
收合得七千馀人，进攻成都。𫷷闻兵至，惊惧，与妻子
乘小船走至广都，为下人所杀。特至成都，纵兵大略先是，惠帝以凉州刺史罗尚为益州刺史，入蜀，特等
闻尚来，甚惧，寻有符下秦、雍州，凡流人入汉川者，皆
下所在召还。特兄辅谓特曰：“中国方乱，不足复还。”特
乃有雄据巴蜀之意。朝廷以讨赵𫷷功，拜特宣威将
军，封长乐乡侯。罗尚催遣流人，限七月上道，特等固
请，求至秋收。流人布在梁、益，为人佣力，闻州郡逼遣，
人人愁怨，知特频请求停，皆感而恃之，咸往归特。犍
为太守李苾、广汉太守辛冉遣都尉曾元、牙门张显、
刘并等潜率步骑三万袭特营，罗尚亦遣督护田佐
助元。特知之，戒严以待。元等至，特发伏击之，杀伤甚
众，害田佐、曾元、张显，传首以示尚。于是六郡流人推
特为主。特入据广汉，进兵攻尚。时罗尚贪残，为百姓
患，而特与蜀人约法三章，施舍振贷，礼贤拔滞，军政
肃然。百姓谣曰：“李特尚可，罗尚杀我。”太安元年，自称
益州牧、都督、梁益二州大将军、大都督，改元建初，赦
其境内。二年，惠帝遣荆州刺史宋岱、建平太守孙阜
救尚。尚遣大众掩袭特营，众少不敌，特军败绩，斩特
焚尸，传首洛阳。